Tebing Barat

Tebing Barat nya tebing barat Sungai Jordan sereta kadang menua ti pemadu besai dalam kandang menua Palestin (ke bukai iya nya Jalur Gaza) ti nirika Menua Palestin. Tu kandang menua ti dikelingi darat semak kadang menua Levan Asia Barat semak pantai Tasik Mediterranean, kandang menua tu bisi batas enggau Jordan sereta Tasik Mati ba sepiak timur sereta Israel (nengah Taris Gadung) ba sepiak selatan, barat enggau utara. Kenyau ari taun 1967, kandang menua nya udah dipegai Israel, ke dianggap enda sah ari baruh undang-undang komuniti entarabansa.

Kandang menua tu keterubah iya pansut berindik ari Perang Arab–Israel 1948 nyadi pelilih menua ke dipegai lalu udah nya dipegai Jordan. Jordan merintah kandang menua nya nyentuk ngagai Perang Enam Hari 1967, lebuh kandang menua nya dipegai Israel. Kenyau ari nya, Israel udah ngatur Tebing Barat (kelimpah ari Jerusalem Timur, ti udah nya dipegai enggau efektif dalam taun 1980) nyadi Kandang Menua Judea enggau Samaria. Jordan terus ngumbai kandang menua nya nyadi enggi iya empu nyentuk ngagai taun 1988. Sempekat Oslo tengan taun 1990-an mechahka Tebing Barat ngagai tiga renggat pelilih menua soverein Palestin, nengah Piak Bekuasa Nasional Palestin (PNA): Kandang Menua A (PNA), Kandang Menua B (PNA enggau Israel) enggau Kandang Menua C (Israel, ti mungkur 60% ari Tebing Barat). PNA bejalaika pengawa pentadbiran sivil sepenuh tauka sebagi ba 165 enklaf Palestin di selampur tiga kandang endur nya. 

Tebing Barat mengkang nyadi palan tengah konflik Israel–Palestin. Rayat Palestin ngumbai nya nyadi jantung menua ke nyadi juluk ati sida, begulai enggau Jalur Gaza. Orang Israel ke sayap kanan enggau beideologi meda nya nyadi menua asal aki ini sida, enggau mayuh palan bup kudus. Bisi pengawa meransang sekeda orang Israel ngambika tanah tu diambi sebagi tauka abis. Kelimpah ari nya, iya nyadi palan endur penyampau orang Israel ke diau dia majak nambah. Kandang endur C ngundan 230 palan genturung pendiau Israel ke alai undang-undang Israel dikena. Nengah Sempekat Oslo kandang menua tu tebal agi deka dipindahka ngagai PNA manggai ba taun 1997, tang nya enda nyadi. Komuniti entarabansa ngumbai palan pengentap pendiau Israel di Tebing Barat nya enda sah nitihka undang-undang entarabansa. Belalauka undang-undang taun 1980 ke alai Israel ngumbai Jerusalem nyadi indu nengeri iya, sempekat pengelikun Israel–Jordan 1994, enggau Sempekat Oslo, pemutus jaku lalau taun 2004 ari Kort Pengelurus Antarabansa (ICJ) nyimpulka Tebing Barat nyengkaum Jerusalem Timur mengkang nyadi kandang menua ke dipegai Israel. In 2024 ICJ sekali agi netapka pengawa Israel ke nguasa Tebing Barat nya enda sah, lalu nambah, ulah nya mega ngelanggar tagang entarabansa bekaul enggau pengawa nyerara bansa enggau apartheid.

Tebing Barat ngembuan pemesai tanah urung 5,640 kilometer persegi (2,180 batu persegi). Iya ngembuan penyampau tubuh dipelabaka 2,747,943 iku peranak Palestin enggau lebih 670,000 iku penetap Israel, lalu ari penyampau nya urung 220,000 iku diau di Jerusalem Timur.

Nota

Kereban sanding